บี้ธพว.ให้กู้รายเล็ก
คลังบี้เอสเอ็มอีแบงก์ปล่อยกู้รายย่อยไม่เกิน 15 ล้านบาท อนุโลมลดเป้าเหลือ 3.2 หมื่นล้าน
15 ม.ค. 2558

คลังบี้เอสเอ็มอีแบงก์ปล่อยกู้รายย่อยไม่เกิน 15 ล้านบาท อนุโลมลดเป้าเหลือ 3.2 หมื่นล้าน
นางสาลินี วังตาล ประธานคณะกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยถึงแนวทางการดำเนินงานปี 2558 ว่าจะกำหนดทิศทางให้สอดคล้องกับนโยบายของสำนักงานคณะกรรมการนโยบายรัฐวิสาหกิจ (สคร.) และมติของซูเปอร์บอร์ดที่กำหนดเป้าหมายให้ธนาคารต้องปล่อยสินเชื่อให้เฉพาะผู้ประกอบการรายย่อยในวงเงินไม่เกิน 15 ล้านบาทเท่านั้น
นางสาลินี กล่าวว่า ได้หารือกับ สคร. เพื่อขอผ่อนผันเรื่องการปล่อยกู้ใน 2 เรื่อง คือ กลุ่มลูกค้าเอสเอ็มอีขนาดกลางที่ยื่นคำขอไว้และผ่านกระบวนการอนุมัติแล้ว  ขอให้ธนาคารปล่อยกู้ต่อไปได้ และกรณีลูกหนี้เก่าประวัติชำระหนี้ดีที่เข้าโครงการเอสเอ็มอีคนดี ขอให้ปล่อยกู้ได้ต่อตามที่ลูกค้าต้องการ แต่ไม่เกินวงเงินเดิมที่เคยให้ไว้ รวมทั้งยังกำหนดให้สินเชื่อปล่อยใหม่จะต้องเป็นหนี้เสียไม่เกิน 5%
ทั้งนี้ สคร.ยอมให้ธนาคารปรับลดตัวชี้วัดการประเมินเป้าหมายการปล่อยกู้ใหม่ในปีนี้ลดลงเหลือ 3.2 หมื่นล้านบาท จากเป้าเดิม 4 หมื่นล้านบาท เพราะถูกวางกรอบให้ปล่อยแต่ลูกค้ารายย่อย อย่างไรก็ตามธนาคารเชื่อว่าจะยังสามารถคงเป้าเดิมไว้ได้ เนื่องจากได้ปรับกระบวนการอนุมัติสินเชื่อใหม่ให้รวดเร็วขึ้น
นอกจากนี้ สคร.ยังให้ธนาคารเร่งลดหนี้ที่ไม่ก่อให้เกิดรายได้ (เอ็นพีแอล) ณ สิ้นปี 2557 ที่ 3.19 หมื่นล้านบาท หรือ 37.61% ของสินเชื่อรวมโดยเร็ว โดยปีนี้ตั้งเป้าขายหนี้ราว 1 หมื่นล้านบาท และปรับโครงสร้างลูกหนี้รายย่อย เชื่อว่ายอดสิ้นปีจะลดลงไม่ต่ำกว่า 2 หมื่นล้านบาท
ขณะเดียวกัน สคร.และซูเปอร์บอร์ดยังต้องการให้มีการประเมินผลดำเนินงานของธนาคารทุกไตรมาส และให้เร่งรัดตรวจสอบฟ้องร้องดำเนินคดีสำหรับความเสียหายที่เกิดขึ้น โดยจะเร่งการตรวจสอบคดีทุจริตที่เกิดขึ้นทั้ง 33 คดี ให้ได้ผลโดยเร็ว
นางสาลินี กล่าวว่า ที่ประชุมผู้ถือหุ้นเมื่อวันที่ 13 ม.ค. ที่คลังถือหุ้นใหญ่อนุมัติเพิ่มทุนให้ 2,000 ล้านบาท ภายในกลางเดือน ก.พ.นี้ ส่งผลให้เงินกองทุนต่อสินทรัพย์เสี่ยงเพิ่มจาก 7.8% เป็น 11.4% โดยจะแบ่งเงิน 500 ล้านบาท ไปสมทบในกองทุนร่วมทุนของกระทรวงการคลังนอกจากนี้ ธพว.ยังขอนำอาคารสำนักงานใหญ่และสาขาทั่วประเทศมาตีมูลค่าเพื่อสมทบในกองทุนชั้นที่ 2 เพื่อลดภาระคลังใส่เงินเพิ่มทุนในระยะต่อไปด้วย 
สำหรับผลการดำเนินงาน ณ วันที่ 31 ธ.ค. 2557 มีกำไรสุทธิ 334 ล้านบาท เนื่องจากคุมคุณภาพลูกหนี้และคุมค่าใช้จ่ายดำเนินงาน ขณะที่ยอดปล่อยสินเชื่อรวมอยู่ที่ 8.49 หมื่นล้านบาท ลดลงจากปีก่อน 8,500 ล้านบาท